Lapsen rukous (Korpela)
Taas, rakas Jeesus, sinullen
 On mulla monta asiaa.
 Oi kuule ääntä pienoisen,
 Kun pyyntönsä hän ilmoittaa!

 Sä suuremmaks mun kasvaa suo
 Ja paremmaks tee mieleltän!
 Myös ymmärrystä minuun luo
 Ain’ päivä päivält’ enemmän!

 Mua saata sanaas oppimaan,
 Ett’ tuntisin sun totuutes,
 Ett’ aina voisin kokonaan
 Mä kuulua sun omakses!

 Sä vanhempani siunaa myös,
 He rauhass’ että elää vois!
 Ja täytä heissä armotyös,
 Ett’ aina omanas he ois!

 Myös veljet, siskot rakkahat
 Sä suojaa, syliis sulkien,
 Niin että hekin kasvavat
 Hyviksi lapsiks sinullen!

 Vie viimein taivaan kaupunkiin
 Meit’ ijäks yhdess’ elämään!
 Mut ohjaa, hyvä Jeesus, niin,
 Meist’ ettei pois jää yhtäkään!